Une biele Fieste de Liberazion ancje alì dal Stadi Friûl. Dongje des gnovis interessantis che a tocjin lis celebrazions dai 25 di Avrîl di chest an in Friûl, che a saran argoment di un articul specific tal nestri blog, chê di sabide stade e je stade une zornade di fieste ancje par vie di ce che e à fat la scuadre di balon furlane, che in cjase e à zuiât avonde ben e e à vinçût ancjemò miôr cuintri dal Milan.
Dopo des ultimis prestazions fatis, che a clamâlis flapis si ur fâs un compliment, l’Udin al torne a mostrâ chel caratar e chê cualitât che masse voltis vie pal campionât al à dismenteât tai camarins. La scuadre di Stramaccioni e à zuiât cun snait e cun personalitât dal principi ae fin de gare e no i à lassât nissun spazi di espression a di un aversari che, tra lis altris, un pôc ae maniere dal Udin des partidis cuintri dal Parma e dal Palermo, al à mostrât di jessi cence cûr, cence gjambis e cence cerviel. E je finide 2 a 1 pai parons di cjase, ma il botin pai blancs e neris al podeve jessi ancjemò plui corpôs, daûr de cualitât e de cuantitât dal zûc produsût.
L’Udin al partìs ben e il Milan si sfante daurman, sot de pression de formazion furlane, che si svicine des bandis di Diego Lopez in plui ocasions. Il puartîr milanist – il miôr de sô scuadre – al interven in plui ocasions, a tacâ di une biele conclusion dal limit di Di Natale. Plui indenant a rivin i tîrs di Geijo, di Badu e di Widmer e diviers corners vuadagnâts cul meti adun azions corâls coordenadis di Allan che a oblein i difensôrs dal Milan a salvâsi cul butâ fûr la bale.
Propit di un cross de bandierine, dentri dal prin cuart di ore dal secont timp, e rive la bale juste par Pinzi che al segne cence fastidis e al bute in zenoglon la scuadre aversarie, che prime dal interval e veve metude la bale in rêt cun Antonelli, ma il gol nol jere stât fat bon par vie di un sburt iregolâr cuintri di Widmer.
L’Udin no si sente sul vantaç e al continue a zuiâ, intant che il Milan nol rive a imbastî nissune reazion che si puedi clamâle cun chest non. Al rive cussì il gol di Badu su assist di Guilherme, dopo che Di Natale al veve impegnât Diego Lopez cuntun biel tîr, e la partide si siere in maniere definitive, stant chela rêt di Pazzini a doi minûts de fin al rive cuasit par câs e nol va a tocjâ i ecuilibris di fonde de partide, là che si à viodût un Udin bon e un Milan inesistent.
Doman si torne a zuiâ in cjase cuintri dal Inter: e je la ocasion buine par viodi se il compuartament de scuadre e dal so alenadôr di sabide al è stât un câs o ben se al è alc che al pues permeti di finî in maniere dignitose une stagjon masse grise e pôc blancje e nere e salacor ancje di pensâ in maniere positive pal avignî e duncje pe prossime stagjon.
PS. Pe plui part di nô la 32esime zornade di campionât e je stade par sigûr positive no dome par vie de vitorie dal Udin ma ancje par un altri motîf: Forza Toro!!
fur_Latn fur_Latn fur_Latn fur_Latn fur_Latn fur_Latn fur_Latn